CELEX: 32020D0954
Language: fi
Date: 2020-06-25 00:00:00
Title: Neuvoston Päätös (EU) 2020/954, annettu 25 päivänä kesäkuuta 2020, Kansainvälisessä siviili-ilmailujärjestössä (ICAO) Euroopan unionin puolesta otettavasta kannasta, joka koskee ilmoitusta vapaaehtoisesta osallistumisesta kansainvälisen lentoliikenteen päästöhyvitysjärjestelmään (CORSIA) 1 päivästä tammikuuta 2021 alkaen sekä vaihtoehtoa, joka on valittu lentotoiminnan harjoittajien päästöhyvitysvaatimusten laskemiseen vuosina 2021–2023

3.7.2020   
               
               
                  FI
               
               
                  Euroopan unionin virallinen lehti
               
               
                  L 212/14
               
            
         NEUVOSTON PÄÄTÖS (EU) 2020/954,
         annettu 25 päivänä kesäkuuta 2020,
         Kansainvälisessä siviili-ilmailujärjestössä (ICAO) Euroopan unionin puolesta otettavasta kannasta, joka koskee ilmoitusta vapaaehtoisesta osallistumisesta kansainvälisen lentoliikenteen päästöhyvitysjärjestelmään (CORSIA) 1 päivästä tammikuuta 2021 alkaen sekä vaihtoehtoa, joka on valittu lentotoiminnan harjoittajien päästöhyvitysvaatimusten laskemiseen vuosina 2021–2023
         EUROOPAN UNIONIN NEUVOSTO,
         Joka ottaa huomioon Euroopan unionin toiminnasta tehdyn sopimuksen ja erityisesti sen 192 artiklan 1 kohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Chicagossa tehty kansainvälisen siviili-ilmailun yleissopimus, jäljempänä ’Chicagon yleissopimus’, tuli voimaan 4 päivänä huhtikuuta 1947. Sillä perustettiin kansainvälinen siviili-ilmailujärjestö (ICAO), ja sen tavoitteena on säännellä kansainvälistä lentoliikennettä.
                  
               
                     (2)
                  
                  
                     Kaikki unionin jäsenvaltiot ovat Chicagon yleissopimuksen sopimusvaltioita ja ICAOn jäseniä, ja unionilla on tarkkailijan asema tietyissä ICAOn elimissä.
                  
               
                     (3)
                  
                  
                     Yhdistyneiden kansakuntien ilmastosopimuksen osapuolten 21. konferenssi hyväksyi joulukuussa 2015 Pariisin sopimuksen (1). Pariisin sopimuksen tavoitteina on pitää maapallon keskilämpötilan nousu selvästi alle kahdessa celsiusasteessa suhteessa esiteolliseen aikaan ja pyrkiä toimiin, joilla lämpötilan nousu saataisiin rajattua 1,5 celsiusasteeseen suhteessa esiteolliseen aikaan. Kaikkien talouden alojen, kansainvälinen lentoliikenne mukaan luettuna, olisi osallistuttava päästövähennysten saavuttamiseen.
                  
               
                     (4)
                  
                  
                     ICAOn 39. yleiskokous päätti vuonna 2016 päätöslauselmallaan A39-3 panna täytäntöön kansainvälisen lentoliikenteen päästöhyvitysjärjestelmän (CORSIA) muodossa olevan maailmanlaajuisen markkinapohjaisen toimenpideohjelman, jolla kansainvälisen lentoliikenteen aiheuttamat kasvihuonekaasupäästöt rajoitettaisiin vuoden 2020 tasolle. Unionin kanta kyseisen järjestelmän ja sen eri osien laatimiseen ja hyväksymiseen vahvistettiin neuvoston päätöksellä (EU) 2016/915 (2).
                  
               
                     (5)
                  
                  
                     ICAOn neuvosto hyväksyi 214. istuntonsa kymmenennessä kokouksessa 27 päivänä kesäkuuta 2018 Chicagon yleissopimuksen liitteessä 16 olevan niteen IV ensimmäisen painoksen ”Kansainvälisen lentoliikenteen päästöhyvitysjärjestelmä (CORSIA)”, jäljempänä ’liitteen 16 nide IV’.
                  
               
                     (6)
                  
                  
                     Euroopan parlamentin ja neuvoston direktiiviä 2003/87/EY (3) muutettiin vuonna 2017 Euroopan parlamentin ja neuvoston asetuksella (EU) 2017/2392 (4). Yksi kyseisen asetuksen tarkoituksista oli valmistella CORSIA-järjestelmän täytäntöönpanoa vuodesta 2021 alkaen, niin että vahvistetaan tarkkailua, raportointia ja todentamista varten unionin lainsäädäntöön sisältyviä vaatimuksia CORSIA-järjestelmän tarkoituksissa sekä CORSIA-järjestelmän täytäntöönpanon raportointi ja uudelleentarkastelu.
                  
               
                     (7)
                  
                  
                     Liitteen 16 niteen IV sääntöjen on määrä muuttua sitoviksi Chicagon yleissopimuksen mukaisesti ja sen asettamissa rajoissa. Kyseisten sääntöjen on myös määrä muuttua unionia ja sen jäsenvaltioita sitoviksi voimassa olevien kansainvälisten lentoliikennesopimusten nojalla.
                  
               
                     (8)
                  
                  
                     Jotta ICAO voisi ottaa kattavasti huomioon nykyiset oikeudelliset puitteet unionin tasolla, jäsenvaltiot ovat ilmoittaneet eroavuuksista neuvoston päätöksen (EU) 2018/2027 (5) mukaisesti. Päätöksen (EU) 2018/2027 mukaisesti direktiiviä 2003/87/EY sovelletaan nykyisessä muodossaan lentotoiminnan harjoittajan kansallisuudesta riippumatta, ja periaatteessa se kattaa lennot, jotka lähtevät Euroopan unionin toiminnasta tehdyn sopimuksen (SEUT) soveltamisalaan kuuluvan jäsenvaltion alueella sijaitsevalta lentopaikalta tai saapuvat sinne. Direktiiviä 2003/87/EY sovelletaan erotuksetta jäsenvaltioiden ja/tai Euroopan talousalueen maiden sisäisiin ja välisiin lentoihin. Tässä vaiheessa näitä sääntöjä sovelletaan sekä tarkkailu-, raportointi- ja todentamisvaatimuksiin että päästöhyvitysvaatimuksiin.
                  
               
                     (9)
                  
                  
                     Niiltä osin kuin päätöksen (EU) 2018/2027 mukaisesti ilmoitetuista eroavuuksista ei muuta johdu, liitteen 16 niteessä IV vahvistetut tarkkailu-, raportointi- ja todentamisvaatimukset, joita on sovellettu 1 päivästä tammikuuta 2019, on sisällytetty unionin lainsäädäntöön komission täytäntöönpanoasetuksilla (EU) 2018/2066 (6) ja (EU) 2018/2067 (7) sekä komission delegoidulla asetuksella (EU) 2019/1603 (8). Kyseisten asetusten nojalla pilottivaiheen aikaisista päästöistä kerätään tiedot, jotka toimitetaan ICAOn sihteeristölle.
                  
               
                     (10)
                  
                  
                     Liitteen 16 niteessä IV olevan II osan 3 luvun 3.1.3 ja 3.2.1 kohdan ja lisäyksen 1 mukaisesti sopimusvaltioiden on ilmoitettava ICAOlle päätöksestään osallistua vapaaehtoisesti tai lopettaa vapaaehtoinen osallistuminen CORSIA-järjestelmään 1 päivästä tammikuuta 2021 alkaen. Sopimusvaltioiden on myös ilmoitettava ICAOlle, minkä vaihtoehdon ne ovat valinneet lentotoiminnan harjoittajien päästöhyvitysvaatimusten laskemiseen vuosien 2021–2023 aikana. Niiden on toimitettava kyseiset ilmoitukset viimeistään 30 päivänä kesäkuuta 2020.
                  
               
                     (11)
                  
                  
                     Mainituista määräyksistä seuraa, että tietyt liitteen 16 niteen IV oikeusvaikutukset riippuvat asiaankuuluvien ilmoitusten toimittamisesta ICAOlle ja näiden ilmoitusten ehdoista. Sen vuoksi tällaisia ilmoituksia koskevan unionin kannan hyväksyminen kuuluu SEUT-sopimuksen 218 artiklan 9 kohdan soveltamisalaan.
                  
               
                     (12)
                  
                  
                     Tältä osin on aiheellista vahvistaa unionin puolesta ICAOssa otettava kanta ottaen huomioon liitteen 16 niteen IV mukaiset ilmoitusvaatimukset, erityisesti sen vuoksi, että vapaaehtoinen osallistuminen CORSIA-järjestelmään ja liitteen 16 niteessä IV olevan 3.2.1 kohdan mukaisen vaihtoehdon valinta voivat vaikuttaa ratkaisevasti oikeuksiin ja velvoitteisiin alalla, johon sovelletaan unionin oikeutta, erityisesti direktiiviä 2003/87/EY ja jossain määrin Euroopan parlamentin ja neuvoston direktiiviä (EU) 2018/2001 (9).
                  
               
                     (13)
                  
                  
                     Unioni ja jäsenvaltiot ovat toistuvasti ilmoittaneet (10) olevansa halukkaita osallistumaan CORSIA-järjestelmään 1 päivästä tammikuuta 2021 alkaen.
                  
               
                     (14)
                  
                  
                     Vapaaehtoinen osallistuminen CORSIA-järjestelmään merkitsee sitä, että liitteen 16 niteessä IV olevan 3.2.1 kohdan mukaisesti on valittava vaihtoehto, jonka mukaan lentotoiminnan harjoittajien päästöhyvitysvaatimukset lasketaan vuosina 2021–2023. Tältä osin on aiheellista tehdä laskelmat yksittäisten vuosien 2021, 2022 ja 2023 päästöjen pohjalta. Kyseisellä vaihtoehdolla odotetaan saavutettavan ympäristön ja kansainvälisen liikenteen kannalta suuremmat hyödyt kuin toisella käytettävissä olevalla vaihtoehdolla, jossa laskelmat tehdään vuoden 2020 päästöjen pohjalta, koska kansainvälisen lentoliikenteen päästöjen odotetaan olevan vuosina 2021, 2022 ja 2023 suuremmat kuin vuonna 2020, mikä johtaa suurempiin hyvitysvaatimuksiin. Näin myös varmistettaisiin parempi jatkuvuus, kun muistetaan, että liitteen 16 niteessä IV olevan 3.2.2 kohdan mukaan myös vuodesta 2024 alkaen laskelmat tehdään kunkin vuoden pohjalta.
                  
               
                     (15)
                  
                  
                     Valinta, jossa lentotoiminnan harjoittajien päästöhyvitysvaatimusten laskentaan käytetään yksittäisten vuosien 2021, 2022 ja 2023 päästöjä, koskisi vuosina 2021–2023 kaikkia lentotoiminnan harjoittajia, jotka asianomaiselle jäsenvaltiolle on osoitettu ICAOn asiakirjan ”CORSIA Aeroplane Operator to State Attributions” viimeisimmän painoksen mukaisesti (11).
                  
               
                     (16)
                  
                  
                     Direktiivin 2003/87/EY puitteet eroavat joiltain osin liitteen 16 niteestä IV. Direktiivin 2003/87/EY 28 b artiklan 2 kohdan nojalla komissio antaa 12 kuukauden kuluessa ICAOn asiaankuuluvien välineiden hyväksymisestä ja ennen kuin CORSIA-järjestelmä otetaan käyttöön Euroopan parlamentille ja neuvostolle kertomuksen, jossa on pohdittava, miten kyseiset välineet voitaisiin panna täytäntöön unionin oikeudessa direktiivin 2003/87/EY tarkastamisen kautta, ja tutkittava muun muassa CORSIA-järjestelmän kunnianhimoisuutta ja yleistä tinkimättömyyttä ympäristön kannalta, mukaan lukien se, kuinka hyvin siinä pyritään saavuttamaan Pariisin sopimuksen tavoitteet yleisesti, osallistumisastetta, sen täytäntöönpanokelpoisuutta, avoimuutta, seuraamuksia noudattamatta jättämisestä, yleisöpalautetta koskevia menettelyjä, päästöhyvitysten laatua, päästöjen tarkkailua, raportointia ja todentamista, rekistereitä, vastuuvelvollisuutta ja biopolttoaineiden käyttöä koskevia sääntöjä. Direktiivin 2003/87/EY 28 b artiklan 3 kohdan nojalla komissio liittää tarvittaessa kertomukseen ehdotuksen Euroopan parlamentille ja neuvostolle kyseisen direktiivin 28 a artiklassa säädettyjen poikkeusten muuttamiseksi, poistamiseksi, laajentamiseksi tai korvaamiseksi noudattaen unionin sitoumusta vähentää kasvihuonekaasupäästöjä koko talouden laajuisesti vuoteen 2030 mennessä, jotta varmistetaan, että unionin ilmastotoimet ovat ympäristöllisesti tinkimättömiä ja tehokkaita.
                  
               
                     (17)
                  
                  
                     Komissio ei ole vielä antanut kyseistä kertomusta. Komission on näin ollen esitettävä direktiivin 2003/87/EY 28 b artiklan 2 kohdan mukainen kertomus, johon on liitetty Euroopan parlamentille ja neuvostolle osoitettu ehdotus, mahdollisimman pian ja viimeistään vuoden 2020 loppuun mennessä.
                  
               
                     (18)
                  
                  
                     Tässä yhteydessä on tarpeen varmistaa, että unionin oikeuden ja liitteen 16 niteen IV välillä olevat nykyiset ja mahdolliset tulevat eroavuudet otetaan tosiasiallisesti huomioon, jotta tarvittaessa voidaan säilyttää unionin oikeudellinen kehys, mukaan lukien lainsäätäjän harkintavalta päättää alalla sovellettavasta unionin tulevasta järjestelmästä.
                  
               
                     (19)
                  
                  
                     Asiaankuuluviin ICAOlle tehtäviin ilmoituksiin olisi sen vuoksi sisällyttävä viittaus eroavuuteen, joka on ilmoitettu vapaaehtoiseen osallistumiseen liittyviin kysymyksiin sovellettavan päätöksen (EU) 2018/2027 mukaisesti. Koska tällainen eroavuus, siltä osin kuin se on edelleen merkityksellinen, koskee ainoastaan valtioiden toimivallan jakoa suhteessa eri toimijoihin, olisi asiaankuuluvilla ICAOlle tehtävillä ilmoituksilla myös varattava mahdollisuus ilmoittaa muistakin eroavuuksista.
                  
               
                     (20)
                  
                  
                     Kunkin unionin jäsenvaltion, joka on ICAOn jäsen, olisi esitettävä ICAOssa unionin puolesta otettavat kannat,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Kansainvälisessä siviili-ilmailujärjestössä (ICAO) unionin puolesta otettava kanta, joka koskee ilmoitusta jäsenvaltioiden vapaaehtoisesta osallistumisesta kansainvälisen lentoliikenteen päästöhyvitysjärjestelmään (CORSIA) tammikuusta 2021 alkaen, on seuraava: kukin jäsenvaltio, joka on ICAOn jäsen, antaa viimeistään 30 päivänä kesäkuuta 2020 ICAOlle ilmoituksena seuraavan tekstin:
               
                  ”Chicagossa tehdyn kansainvälisen siviili-ilmailun yleissopimuksen liitteen 16 niteessä IV ”Kansainvälisen lentoliikenteen päästöhyvitysjärjestelmä (CORSIA)” olevan II osan 3 luvun 3.1.3 kohdan ja lisäyksen 1 nojalla [jäsenvaltio] ilmoittaa ICAOlle vapaaehtoisesta osallistumisestaan CORSIA-järjestelmään 1 päivästä tammikuuta 2021 alkaen.”
               
            
            
               2.   ICAOssa unionin puolesta otettava kanta, joka koskee ICAOlle annettavaa ilmoitusta vaihtoehdosta, joka on valittu lentotoiminnan harjoittajien päästöhyvitysvaatimusten laskemiseen vuosina 2021–2023, on seuraava: kukin jäsenvaltio, joka on ICAOn jäsen, antaa viimeistään 30 päivänä kesäkuuta 2020 ICAOlle ilmoituksena seuraavan tekstin:
               
                  ”Chicagossa tehdyn kansainvälisen siviili-ilmailun yleissopimuksen liitteen 16 niteessä IV ”Kansainvälisen lentoliikenteen päästöhyvitysjärjestelmä (CORSIA)” olevan II osan 3 luvun 3.2.1 kohdan ja lisäyksen 1 nojalla [jäsenvaltio] ilmoittaa ICAOlle lentotoiminnan harjoittajien päästöhyvitysvaatimusten laskemiseksi vuosina 2021–2023, että valittu vaihtoehto on OE = 3.1 kohdan soveltamisalaan kuuluvat lentotoiminnan harjoittajan hiilidioksidipäästöt kyseisen vuoden y aikana.”
               
            
            
               3.   Tämän artiklan 1 ja 2 kohdassa tarkoitettuihin ilmoituksiin on liitettävä seuraava teksti:
               
                  ”Tämä ilmoitus ei vaikuta Chicagon yleissopimuksen 38 artiklan mukaisiin eroihin Chicagon yleissopimuksen liitteen 16 niteen IV määräysten kanssa.”
               
            
         
         
            2 artikla
            Edellä 1 artiklassa tarkoitetut kannat esittää kukin unionin jäsenvaltio, joka on ICAOn jäsen.
         
         
            3 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 25 päivänä kesäkuuta 2020.
            
               
                  Neuvoston puolesta
               
               
                  Puheenjohtaja
               
               A. METELKO-ZGOMBIĆ
            
         
         
            (1)  EUVL L 282, 19.10.2016, s. 4.
         
            (2)  Neuvoston päätös (EU) 2016/915, annettu 30 päivänä toukokuuta 2016, Euroopan unionin puolesta otettavasta kannasta ICAO:n elimissä laadittavaan kansainväliseen välineeseen, jonka on tarkoitus johtaa kansainvälisen ilmailun päästöihin sovellettavan yhtenäisen maailmanlaajuisen markkinaperusteisen toimenpiteen täytäntöönpanoon vuodesta 2020 alkaen (EUVL L 153, 10.6.2016, s. 32).
         
            (3)  Euroopan parlamentin ja neuvoston direktiivi 2003/87/EY, annettu 13 päivänä lokakuuta 2003, kasvihuonekaasujen päästöoikeuksien kaupan järjestelmän toteuttamisesta unionissa ja neuvoston direktiivin 96/61/EY muuttamisesta (EUVL L 275, 25.10.2003, s. 32).
         
            (4)  Euroopan parlamentin ja neuvoston asetus (EU) 2017/2392, annettu 13 päivänä joulukuuta 2017, direktiivin 2003/87/EY muuttamisesta voimassa olevan ilmailutoimintaa koskevan rajoitetun soveltamisen jatkamiseksi ja maailmanlaajuisen markkinaperusteisen toimenpiteen vuonna 2021 alkavan täytäntöönpanon valmistelemiseksi (EUVL L 350, 29.12.2017, s. 7).
         
            (5)  Neuvoston päätös (EU) 2018/2027, annettu 29 päivänä marraskuuta 2018, kansainvälisessä siviili-ilmailujärjestössä Euroopan unionin puolesta otettavasta kannasta ensimmäiseen painokseen ympäristönsuojelua koskevista kansainvälisistä standardeista ja suositelluista menettelytavoista – kansainvälisen lentoliikenteen päästöhyvitysjärjestelmä (CORSIA) (EUVL L 325, 20.12.2018, s. 25).
         
            (6)  Komission täytäntöönpanoasetus (EU) 2018/2066, annettu 19 päivänä joulukuuta 2018, Euroopan parlamentin ja neuvoston direktiivissä 2003/87/EY tarkoitetusta kasvihuonekaasupäästöjen tarkkailusta ja raportoinnista sekä komission asetuksen (EU) N:o 601/2012 muuttamisesta (EUVL L 334, 31.12.2018, s. 1).
         
            (7)  Komission täytäntöönpanoasetus (EU) 2018/2067, annettu 19 päivänä joulukuuta 2018, Euroopan parlamentin ja neuvoston direktiivissä 2003/87/EY tarkoitetusta tietojen todentamisesta ja todentajien akkreditoinnista (EUVL L 334, 31.12.2018, s. 94).
         
            (8)  Komission delegoitu asetus (EU) 2019/1603, annettu 18 päivänä heinäkuuta 2019, Euroopan parlamentin ja neuvoston direktiivin 2003/87/EY täydentämisestä siltä osin kuin on kyse Kansainvälisen siviili-ilmailujärjestön ilmailun päästöjen tarkkailua, raportointia ja todentamista varten hyväksymistä toimenpiteistä maailmanlaajuisen markkinaperusteisen järjestelmän täytäntöön panemiseksi (EUVL L 250, 30.9.2019, s. 10).
         
            (9)  Euroopan parlamentin ja neuvoston direktiivi (EU) 2018/2001, annettu 11 päivänä joulukuuta 2018, uusiutuvista lähteistä peräisin olevan energian käytön edistämisestä (EUVL L 328, 21.12.2018, s. 82).
         
            (10)  Esim. ”Bratislavan julkilausuma”, ICAO A39- WP/414 (https://data.consilium.europa.eu/doc/document/ST-12029-2016-INIT/en/pdf) ja ICAO A40-WP/102 (https://data.consilium.europa.eu/doc/document/ST-10227-2019-REV-1/fi/pdf).
         
            (11)  https://www.icao.int/environmental-protection/CORSIA/Pages/CCR.aspx